AfriForum in hof oor Kuba-skenking(Foto: Yamil LAGE/AFP) Die burgerregteorganisasie AfriForum het Donderdag in die Noord-Gautengse hooggeregshof in Pretoria verskyn om ŉ dringende interdik te bekom om die regering se reuseskenking aan Kuba te stuit. Die uitspraak hierin is voorbehou. Die departement van internasionale betrekkinge en samewerking (Dirco) het vroeër onderneem om R50 miljoen aan Kuba te skenk in ŉ poging om die voedseltekort in dié land te takel. Dié besluit is wyd veroordeel in die lig van stygende werkloosheid en armoede op eie bodem. AfriForum het in die lig hiervan onderneem om die hof oor die “irrasionele en onwettige” skenking te nader. Volgens Reiner Duvenage, veldtogbeampte vir strategie en inhoud by AfriForum, is die aansoek om ŉ interdik daarteen te bekom die eerste deel van AfriForum se aansoek. Die tweede deel behels ŉ hersieningsaansoek om die besluit om die gelde aan Kuba te skenk eerder om te keer. Dié deel van die aansoek sal op ŉ latere datum aangehoor word. “AfriForum het hierdie aansoek ingedien om te keer dat die broodnodige geld op Kuba verkwis word,” sê Duvenage. “Die beplande skenking is skandelik en beledigend, veral in die lig daarvan dat die regering byvoorbeeld nie eens die huurgeld vir kritiek noodsaaklike staatsdepartemente se kantore kan bekostig nie.” Die regering skuld glo miljoene rande aan huurgeld vir kantore in die middestad van Pretoria. AfriForum voer aan dat sy regsargument gegrond word op ŉ reeks ongerymdhede in die verkryging van die geld vir die skenking. “Eerstens het Dirco surplusfondse van 2020 na 2021 oorgedra, hoewel die Wet op Openbare Finansiële Bestuur (PFMA) bepaal dat geld nie na ŉ volgende jaar oorgedra mag word nie,” sê Duvenage. “Aangesien dit reeds 2022 is, moes die geld aan die nasionale tesourie terugbetaal word.” Ingevolge die PFMA moes die nasionale wetgewer ook elke betaling van meer as R100 000 goedkeur, maar omdat dit nie plaasgevind het nie, is die behoorlike parlementêre proses nie gevolg om die skenking te behartig nie. “Die regering moet vergeet van skenkings aan hul ideologiese trawante in Kuba en daarop fokus om probleme in Suid-Afrika, wat deur hul eie onbevoegdheid en korrupsie veroorsaak is, op te los.”